किसानों की खुशहाली और समृद्धि का पर्व सायर हिमाचल प्रदेश के कई जिलों में धूमधाम के साथ मनाया जाता है। विशेषकर यह त्यौहार मण्डी जिले का त्यौहार माना जाता है। जहां इस त्यौहार को लेकर लोगों में उत्साह देखते ही बनता है। अनाज पूजा से जुड़े इस पर्व में जहां अनाज के पौधों की पूजा की जाती है। वहीं सायर पूजा में अखरोट का बहुत महत्व होता है। अखरोट के बिना सायर के कार्य संभव नहीं है। ड्राई फ्रूट के रूप में मशहूर अखरोट के पौधे जिला मण्डी जनपद के लगभग सभी क्षेत्रों में पाए जाते हैं। सायर का त्यौहार कल यानि 17 सितंबर को मनाया जाना है। जिसके लिए एक सप्ताह पूर्व से ही अखरोट बाजार में पहुंच गया है। अखरोट के दाम दो सौ से तीन सौ रूपए प्रति सैकड़ा के हिसाब से है। बाजार में अखरोट के ढेर लगे हुए हैं और स्थानीय लोग सायर पूजा के लिए महंगे दामों पर भी अखरोट खरीद कर ले जा रहे है।